D. Lipšic, podpredseda vlády a minister spravodlivosti SR: (2005-05-12):
Chcel by som veľmi stručne uviesť výsledky ministerstva školstva za dva a pol roka pôsobenia súčasného ministra. Vládny program uvádza: hlavným a dlhodobým cieľom vlády v oblasti výchovy a vzdelávania je transformácia tradičného školstva na moderné školstvo 21. storočia, ktoré spolu s ostatnými zložkami systému celoživotného vzdelávania bude pripravovať ľudí pre život a prácu v nových podmienkach. Zameriam sa na dva ciele reforiem, na oblasť regionálneho školstva a oblasť vysokého školstva. V oblasti regionálneho školstva bolo cieľom podporiť viaczdrojové financovanie regionálneho školstva a jeho vyššiu efektivitu, znížiť decentralizáciou administratívnu náročnosť správy škôl a vytvoriť podmienky na postupnú realizáciu obsahovej prestavby výchovy a vzdelávania. V oblasti vysokého školstva týmito cieľmi bolo zabezpečiť postupne možnosť prístupu ku kvalitnému vysokoškolskému vzdelávaniu pre všetkých občanov, ktorí oň prejavia záujem a budú spĺňať podmienky na prijatie. Podporiť rozvoj základného aplikovaného výskumu na vysokých školách a takisto účinne riešiť problém dlhodobo neadekvátneho podfinancovania vysokého školstva. Kľúčovými krokmi k naplneniu týchto cieľov bolo v oblasti regionálneho školstva zavedenie transparentného normatívneho spôsobu financovania škôl. To znamená, po prvýkrát sa zaviedol spravodlivý model financovania škôl na základe počtu žiakov. Takisto sa transformovala štátna správa v regionálnom školstve a pripravuje sa obsahová reforma regionálneho školstva. V oblasti vysokého školstva transformácia vysokého školstva prebehla podľa nového zákona o vysokých školách a pravidelne sa medziročne zvyšovali dotácie zo štátneho rozpočtu do vysokých škôl. Po uskutočnení zmeny financovania a systému štátnej správy v oblasti regionálneho školstva ministerstvo intenzívne pracuje aj na vytvorení podmienok pre obsahovú prestavbu v regionálnom školstve. Jej základom bude nový zákon o výchove a vzdelávaní, ktorého predloženie na verejnú diskusiu sa predpokladá v priebehu druhého polroku roku 2005. V oblasti regionálneho školstva spomeniem skôr heslovito aj niektoré ďalšie reformné aktivity. Novela vyhlášky o prijímaní na štúdium umožňujúca uchádzať sa o prijatie na viacero stredných škôl, aby absolventi základných škôl mali väčšiu možnosť výberu. Opakované celoslovenské testovanie žiakov, zlepšenie odmeňovania učiteľov s dôrazom na mladých zamestnancov, aby naše školstvo bolo atraktívne pre mladých absolventov a aby sa obmedzila fluktuácia, ktorá v školstve je. Je to aj prejav spoločenského ocenenia mimoriadne kľúčovej profesie pre budúcnosť národa, profesie učiteľskej. Takisto by som spomenul heslovito niektoré ďalšie zmeny v oblasti vysokého školstva, ktoré boli podrobne prezentované v tejto snemovni v apríli minulého roku v osobitnej správe. V akademickom roku 2004/2005 prišlo k najväčšiemu medziročnému nárastu počtu študentov vysokých škôl, ktorých celkový počet po prvýkrát v našej histórii prekročil hranicu 150 000, po prvýkrát prekročil počet novo nastúpených študentov na vysoké školy hranicu 50 % populácie devätnásťročných. Veľký kus práce sa vykonal v oblasti kvality, kde nová akreditačná komisia od 1. septembra 2002 do 8. apríla 2005 na svojich zasadnutiach posúdila takmer 2500 nových študijných programov a tie, ktoré spĺňali stanovené kritériá, odporučila ministrovi akreditovať. Taktiež sa radikálne zlepšilo financovanie vysokoškolskej vedy a techniky. V rámci výdavkov na vysoké školy v štátnom rozpočte tieto stúpli zo 606 miliónov v roku 2000 na 948 miliónov v roku 2005, čo predstavuje nárast o 56,3 %. Od roku 2001 sa napĺňa aj cieľ zvyšovania objemu finančných prostriedkov poskytovaných vysokým školám zo štátneho rozpočtu. Príspevok zo štátneho rozpočtu dnešným verejným vysokým školám stúpol z viac ako 5 miliárd v roku 2000 na viac ako 10 miliárd v roku 2005, teda o 102,6 %. V roku 2004 dokázalo vyrovnane aj vďaka týmto zmenám hospodáriť 15 z 20 verejných vysokých škôl. V roku 2002 to boli len dve vysoké školy, čo je nepomerný úspech reformného úsilia v oblasti vysokého školstva. Nový moderný zákon o financovaní výskumu a vývoja podporilo v tejto snemovni 142 zo 144 hlasujúcich poslancov a ministerstvo spravodlivosti po schválení legislatívneho zámeru má pripravený aj návrh zákona o športe. Dovoľte mi teda sumarizovať a na záver sa vyjadriť aj k oblasti maturít. Vzhľadom na vládny program ministerstvo školstva realizovalo najdôležitejšie zmeny nášho školstva v posledných pätnástich rokoch. Základné školy išli do gescie obcí, stredné školy do gescie samosprávnych krajov. Zaviedlo sa financovanie na žiaka, spravodlivý systém financovania, ktorý posilňuje konkurencieschopnosť základných a stredných škôl a zabezpečuje, aby každý rodič, ktorý platí tejto krajine dane, dostával od štátu približne rovnakú sumu na vzdelávanie svojho dieťaťa. Kvôli tomu sú rovnocenne financované všetky typy škôl, štátne, súkromné aj cirkevné. Ministerstvo zabezpečilo výrazné zvýšenie platov učiteľov, aby som podčiarkol, najmä mladých, začínajúcich učiteľov. Dovoľte mi vyjadriť sa na záver aj k otázke maturity. Nová maturita sa zavádza preto, aby v budúcnosti nemuseli byť prijímacie pohovory na vysoké školy, aby každý študent maturant išiel podľa rovnakého metra, aby neboli rozdiely v kvalite jednotlivých maturít podľa jednotlivých stredných škôl. Samozrejme, pri teste z matematiky sa stala chyba. Treba túto chybu priznať a ona nastala v dôsledku zlyhania ľudského faktora. Viem si predstaviť, že pre maturantov nebolo ľahké opakovať test z maturity. Viem si to predstaviť možno o to viac, že si z členov vlády asi najlepšie pamätám vlastnú maturitu. Určite to bolo stresujúce, ale musím zdôrazniť, že písomný test opakovalo 2 700 z celkového počtu 65 000 maturantov. To opakovanie bolo však nevyhnutné, pretože inak by bola spochybnená dôveryhodnosť maturity. Právne riešenie, iné ako zvolil minister školstva, by bolo za každých okolností spochybniteľné. Ak by sme išli do diskusie, kto má maturity opakovať, či len tí, ktorí odovzdali vyplnené testy, alebo tí, ktorí ich mali k dispozícii desať minút, pätnásť minút, dvadsať minút, nevedeli by sme urobiť jasnú deliacu čiaru a bolo by to vždy veľmi arbitrárne, svojvoľné posudzovanie tých prípadov, kde maturity opakované byť musia a kde byť nemusia. Ak sme nechceli vystaviť pochybnosti maturantov, ktorí robili náročnejší variant matematickej maturity, tak rozhodnutie ministra školstva bolo jediné správne a bolo aj v súlade s vyhláškou, pretože maturita s vyplnenými testmi bola maturitou nulitnou. Tá chyba nastala však aj preto, že malý okruh ľudí poznal obsah maturitných testov a ten malý okruh ľudí bol preto, aby sa obsah maturitných testov neprezradil. Preto ich videlo len tak málo ľudí, aby nemohli byť ovplyvnené, aby bola garantovaná čo najväčšia transparentnosť celého maturitného procesu, preto ich organizáciu zabezpečoval Štátny pedagogický ústav, ktorého riaditeľ bol odvolaný. Z toho dôvodu, napriek nepríjemnej chybe, ktorá sa stala, myslím si, že postup ministra školstva bol promptný a bol správny. Ak by každý minister, či minulej, dnešnej, alebo budúcej vlády bol odvolávaný pre prípad, kedy dôjde k zlému nafoteniu testov, tak sa obávam, že by žiaden minister, či teraz, alebo v budúcnosti vo svojej funkcii nezostal viac ako niekoľko dní. Nie je to chyba, ktorá je zanedbateľná, ale ktorá je objektívna a ktorá sa stane, a dôležité je, že bola vyriešená a dnes všetci maturanti z matematiky majú zabezpečené to, že sa na ich testy bude prihliadať aj pri prijímacích pohovoroch na vysoké školy a že ich nikto ani dnes, ani v budúcnosti nebude môcť spochybniť. Dovoľte mi na záver už len jednu poznámku. V parlamente sa dnes argumentuje - a teraz to myslím na všetky strany, ktoré sa k tomuto návrhu tým alebo oným spôsobom pripojili -, sa argumentuje tým, že minister školstva nezvládol reformu a že nie je schopný vo svojom rezorte ďalej pôsobiť. Myslím si, že tak deliaca čiara, úprimne, nie je. Nie je to o schopnosti a neschopnosti, je to o momentálnej popularite alebo nepopularite, pretože akcie, ktoré boli následne organizované, mediálne, vyvolali zdanie nepopularity ministra a k tomu sa pripojili strany opozície a, žiaľ, nielen! Takže, deliaca čiara v tomto prípade nie je medzi schopnosťou a neschopnosťou, pretože minister školstva patrí k významným ministrom vo vláde, tá deliaca čiara je medzi popularitou a nepopularitou, a preto považujem návrh skupiny poslancov z tohto dôvodu za návrh, ktorý je čisto populistický, a mrzí ma, že skupina poslancov k takémuto záveru prišla a návrh predložila. Záverom chcem povedať, že vláda ako celok odmieta návrh na vyslovenie nedôvery, hodnotí ho ako neobjektívny, tendenčný a účelový. Ďakujem, pán predseda.